2019-yilning o‘tgan davrida O‘zbekiston va Qozog‘istondan pensiya olib kelgan 78 nafar fuqaro aniqlandi

Yakunlanayotgan yilning o‘tgan davri mobaynida ham O‘zbekiston, ham Qozog‘iston pensiya jamg‘armalaridan noqonuniy tarzda pensiya olib kelgan 78 nafar fuqaro aniqlangan. Bu haqda Axborot va ommaviy kommunikatsiyalar agentligida Budjetdan tashqari Pensiya jamg‘armasi tomonidan tashkil etilgan tadbirda aytib o‘tildi, deya xabar bermoqda “Daryo” muxbiri.

 Shuhrat Davronov
Ularga har ikki davlatdan jami 460 million so‘m mablag‘ to‘langan. Hozirda pensiya jamg‘armasi bu kabi holatlarga qarshi kurash borasida MDH davlatlari bilan hamkorlikda qator ishlarni olib boryapti. Xususan, Qirg‘iziston, Tojikiston, Rossiya Federatsiyasi singari mamlakatlar bilan kelishuv yo‘lga qo‘yilib, pensiya oluvchi fuqarolar ma’lumot ba’zasi shakllantirilishi ko‘zda tutilmoqda.
“1992-yili MDH davlatlari o‘rtasida pensiya ta’minoti bo‘yicha o‘zaro bitim imzolangan. Ushbu hujjatga asosan, pensiya olayotgan fuqaro bitimga kirgan mamlakatga muqim yashash uchun ketayotgan kunidanoq pensiya to‘lovi to‘xtatiladi. Agar bitimga a’zo bo‘lmagan davlatlarga ko‘chib ketadigan bo‘lsa, ushbu fuqarolarga 6 oylik pensiya puli oldindan to‘lanadi va shundan so‘ng pensiya olishi to‘xtatib qo‘yiladi. Ularga pensiyaga oid hujjatlari qaytarib berilgach, pensionerlar ro‘yxatidan chiqariladi”, — dedi jamg‘arma direktori o‘rinbosari Shuhrat Davronov.